Veress Ferenc református lelkész és vetési Vetésy Mária fia. A gimnázium alsó osztályát Mezőtúron végezte, ahonnan 1846. november 3-án a debreceni kollégiumba került, ahol a bölcseleti osztályban 1848 tavaszáig tanult. Ekkor hazament, majd atyja ősszel Pestre vitte honvédnek. Veress 1848. október 8-án állott be önkéntesnek, és mint tüzérőrmester végigszolgálta a szabadságharcot Világosig. Ezután néhány évig mint rektor-tanító működött Zerinden; majd árvabizottmányi tollnok lett Békésen, később uradalmi ispán Kétegyházán. Romániában élő Sándor bátyja hívására 1861 végén családjával Bukarestbe költözött, és Mihály szerb fejedelem birtokának Pietrán igazgatója lett; három év múlva gazdája a 3500 holdas Heresti kormányzásával bízta meg; amikor pedig a szerb fejedelmi birtokokat eladták, Veress a fejedelmi Stirbey Demeter herceg jószágkormányzója lett. 1890-ben véglegesen hazament, és a szolnok-dobokamegyei Középfalván birtokot vásárolva visszavonultan élt. Ekkor már betegeskedett és többször szélütés érte.